作者：李甲
词牌/韵律：击梧桐

paragraphs: 杳杳春江阔。
收细雨、风蹙波声无歇。
雁去汀洲暖，岸芜静，翠染遥山一抹。
群鸥聚散，征航来去，隔水相望楚越。
对此、凝情久，念往岁上国，嬉游时节。
斗草园林，卖花巷陌，触处风光奇绝。
正恁浓欢里，悄不意、顿有天涯离别。
看那梅生翠实，柳飘狂絮，没个人共折。
把而今、愁烦滋味，教向谁说。